Devid Xey: Braun Chagayevni mag‘lub eta olishiga ishonmagandim

Boks bo‘yicha sobiq jahon chempioni, britaniyalik Devid Xey o‘zbekistonlik Ruslan Chagayev va avstraliyalik Lukas Braun o‘rtasida o‘tkazilgan jangga izoh berib o‘tdi, deb xabar beradi “Bigmir.net”.

“Grozniyda ajoyib jang bo‘lib o‘tdi. To‘g‘risini aytsam, jang oldidan Lukas Braun Ruslan Chagayev singari tajribali bokschini mag‘lub qilishiga ishonmagan edim. Braunning  g‘alabasi umuman imkonsiz deb o‘ylagan edim. Menimcha, u juda ham tajribasiz bokschi, chunki Chagayev darajasidagi bokschilar bilan avval jang o‘tkazmagan. Chagayev jang davomida uni nokautga uchratadi, deb o‘ylagandim. Oltinchi raundda bu hodisa deyarli amalga oshgandi. Uning ushbu jangidan hayratdaman. Superog‘ir vazn toifasida WBA versiyasi yangi chempionini tabriklayman. Mazkur titul uchun Braun bilan jang o‘tkazishni xohlar edim”, — deydi britaniyalik bokschi.
Eslatib o‘tamiz, 6-martga o‘tar kechasi superog‘ir vazn toifasida Jahon boks assotsiatsiyasining (WBA) muntazam chempioni hisoblangan o‘zbekistonlik Ruslan Chagayev avstraliyalik Lukas Braunga qarshi kechgan 12 raundlik jangning 10-raundida texnik nokautga uchrab, chempionlik kamarini boy bergandi.